CELEX: 62014TN0168
Language: fi
Date: 2014-03-13 00:00:00
Title: Asia T-168/14: Kanne 13.3.2014 – Pérez Gutiérrez v. komissio

5.5.2014   
            
            
               FI
            
            
               Euroopan unionin virallinen lehti
            
            
               C 135/60
            
         Kanne 13.3.2014 – Pérez Gutiérrez v. komissio
   (Asia T-168/14)
   2014/C 135/79
   Oikeudenkäyntikieli: espanja
   
      Asianosaiset
   
   
      Kantaja: Ana Pérez Gutiérrez (Mataró, Espanja) (edustaja: asianajaja J. Soler Puebla)
   
      Vastaaja: Euroopan komissio
   
      Vaatimukset
   
   Kantaja vaatii unionin yleistä tuomioistuinta
   
               —
            
            
               toteamaan, että Euroopan komissio on puuttunut lainvastaisesti kunnian suojaan, perhe-elämään ja henkilökohtaisen imagon suojaan käyttämällä luvattomasti Patrick Johannes Jacquemynin kuvaa, koska se on sisällyttänyt hänen kuvansa tupakkatuotteiden terveysvaroituksia Euroopan unionissa koskevaan kuvagalleriaan
            
         
               —
            
            
               velvoittamaan vastaaja maksamaan kantajalle 181 104 euron suuruisen määrän ansionmenetysten vuoksi
            
         
               —
            
            
               velvoittamaan vastaaja maksamaan kantajalle 0,01 euron suuruisen määrän sellaista tupakkatuotteiden pakkausta tai tupakkatuotetta kohden, jossa Patrick Jacquemynin kuva esiintyy, ja kokonaismäärä on määritettävä tuomion täytäntöönpanohetkellä, jolloin se on kaksikymmentäseitsemän miljoonaa viisisataakahdeksankymmentäkahdeksan tuhatta viisisataakaksikymmentäneljä euroa (27 588 524 euroa)
            
         
               —
            
            
               velvoittamaan vastaaja maksamaan kantajalle korvausta hyödystä, joka saatiin Patrick Jacquemynin kuvan lainvastaisesta käyttämisestä ja jonka määrä on 13 790 000 euroa Espanjassa, joka on kantajan ja oli Patrick Jacquemynin kotipaikka.
            
         
      Oikeudelliset perusteet ja pääasialliset perustelut
   
   Tässä asiassa on kyse kanteesta, joka koskee sopimussuhteen ulkopuolista vastuuta ja korvausta vahingosta, koska Euroopan komissio käytti lainvastaisesti Patrick Johannes Jacquemynin eli kantajan aviopuolison kuvaa terveysvaroituksissa, jotka on sisällytettävä kaikkiin tupakkatuotteisiin Euroopan unionissa.
   Kanteensa tueksi kantaja väittää, että 5.6.2001 annettu Euroopan parlamentin ja neuvoston direktiivi 2001/37/EY ja sen 5 artiklan 3 kohta pantiin täytäntöön tupakoinnin terveysvaikutuksista varoittavien värivalokuvien tai muiden kuvien käytöstä tupakkatuotteiden pakkauksissa 5.9.2003 tehdyllä Euroopan komission päätöksellä 2003/641/EY. Tämän jälkeen 26.5.2005 tehtiin päätös K(2005) 1452 valikoimasta lähdeasiakirjoja, jotka sisältävät värivalokuvia tai muita kuvia kutakin direktiivin 2001/37/EY liitteessä I esitettyä erityisvaroitusta varten, ja sitä muutettiin myöhemmin 13.4.2006 tehdyllä päätöksellä K(2006) 1502.
   Direktiivi ja kyseiset päätökset, jotka koskevat kuvia, jotka tupakkatuotteiden pakkauksiin on sisällytettävä, saatettiin osaksi Euroopan unionin kunkin jäsenvaltion lainsäädäntöä. Erityisesti Espanjan tapauksessa ne pantiin täytäntöön 14.5.2010 annetulla kuninkaan asetuksella 639/2010. Euroopan komission ehdottamista 42 kuvasta Espanjan valtio valitsi 14 Patrick Jacquemynin kuva mukaan lukien.
   Kantaja väittää, että Jacquemyn otettiin Barcelonan sairaalaan 21.6.2002 ja häntä hoidettiin siellä 16.8.2002 saakka, ja hän oli koomassa 22 päivää. Jacquemynin kuvia on tästä lähtien ja luvatta esiintynyt internetissä, sillä hänen tapauksessaan oli kyse kroonisen keuhkoahtaumataudin kliinisestä tapauksesta, hänelle tehtiin vaikea intubaatio ja henkitorviavanne ja hänen tapauksestaan oli tullut tapaustutkimus.
   Yksi Patrick Jacquemynin kuvista sisällytettiin terveysvaroituksia koskevaan kuvagalleriaan, kun hänen kuvaansa käytettiin luvatta hänen olleessaan koomassa, ennen kuin mainostoimisto, jonka kanssa oli tehty sopimus kampanjasta, käsitteli valokuvaa.